У Вікіпедыі ёсць артыкулы пра іншых асоб з прозвішчам Фрыдэ.
**Фёдар Юльевіч фон Фрыдэ** (1851, Магілёў — 8 снежня 1894) — расійскі і беларускі грамадзянскі інжынер, архітэктар.

Біяграфія
---------

### Адукацыя

Вучыўся ў 2-й[ru], потым у 5-й[ru] Санкт-Пецярбургскіх гімназіях. Пасля заканчэння гімназіі паступіў у Пецярбургскае будаўнічае вучылішча ў 1867 годзе, але курс навук доўга не даваўся яму, і толькі ў 1876 годзе Фрыдэ быў выпушчаны са званнем архітэктарскага памочніка і з правам на чын X класса. Пасля выпуску Фёдар Юльевіч быў прызначаны малодшым інжынерам у Чарнігаў, але ўжо ў наступным годзе перавёўся гарадскім архітэктарам у Архангельск.

### У Архангельску

У Архангельску архітэктар пабудаваў мост праз раку Кузнечыху[ru], 13 часовых прыстаняў на Паўночнай Дзвіне, умацоўваў берагі. Паралельна выкладаў матэматыку ў Архангельскай духоўнай семінарыі[ru].

### На Сахаліне

З 1880 па 1884 года Фёдар Юльевіч працаваў інжынерам і архітэктарам на Сахаліне. Па яго праектах былі пабудаваны баракі для ссыльна-катаржных, драўляная царква на 300 чалавек, лазарэт, лазня, паравы млын, саляварня і шмат іншага.

### У Калузе

З 1884 па 1886 год працаваў малодшым архітэктарам у Калузе, займаўся рамонтам казённых будынкаў, пабудовай цэркваў і прыватных дамоў.

### У Мінску

У 1886 годзе быў павышаны да пасады мінскага губернскага архітэктара. У Мінску, як і ў Калузе, займаўся рамонтам казённых будынкаў, пабудовай цэркваў і прыватных дамоў, распланаваў забудову згарэлага горада Нясвіжа і скончыў пабудову гарадской бальніцы ў павятовым горадзе Навагрудку.

### У Волагдзе

У 1890 годзе стацкі саветнік фон Фрыдэ заняў пасаду архітэктара Валагодскай губерніі. Тут ён стварыў праект Казанскай царквы горада Нікольска, пабудаванай каля 1890—1892 гадах у візантыйскім стылі, чарцёж уезду ва Успенскую Сямігароднюю пустынь і праект «перабудовы і меркаванай новай каменнай прыбудовы для лесвіцы пры памяшканні Валагодскай духоўнай кансісторыі». Захаваўся таксама план паверхаў Гразавецкіх прысутных месцаў, зроблены фон Фрыдэ.

8 снежня 1894 года а 10 гадзіне раніцы ў Волагдзе пасля цяжкай хваробы Фёдар Юльевіч памёр. «Сям’я рускіх дойлідаў панесла новую страту…» — так пачынаўся некралог, прысвечаны Ф. Ю. фон Фрыдзе, у санкт-пецярбургскай газеце «Неделя строителя».

Творчасць
---------

Царква Іконы Божай Маці Казанскай (Нікольск)
* 1877-1880:
	+ Часовы мост праз раку Кузнечыху і 13 часовых прыстаняў на Паўночнай Дзвіне ў Архангельску
	+ Умацаванне берага Паўночнай Дзвіны на 6-й вярсце ад Архангельска
* 1880-1884 на Сахаліне:
	+ Юрты для ссыльна-катаржных (50-100 чалавек кожная)
	+ Драўляная царква на 300 чалавек
	+ Драўляныя дамы для служачых
	+ Лазарэт
	+ Паравы млын
	+ Лазня
	+ Саляварня
	+ Гаспадарчыя пабудовы
* 1884-1886:
	+ Царква на 400 чалавек і мураваная званіца пры існай царкве ў Калузе
* 1886-1890:
	+ Будынак для склада віна і спірту ў Мінску
	+ Вадзяны млын у маёнтку графа Чапскага
	+ Мост праз Расамахскі яр у Мазыры
* 1890-1892:
	+ Царква Іконы Божай Маці Казанскай на 1000 чалавек ў Нікольску

Зноскі
------

1. ↑  Фриде Федор Юльевич  (руск.)
2. 1 2 3 4 5 6 7 8 9 10 11 12 13 14  Барановский Г. В. Юбилейный сборник сведений о деятельности бывших воспитанников Института гражданских инженеров (Строительного училища). — СПб. 1892. — С. 358.
3. 1 2 3 4 5 6  Алексей Леонидович Минаев. ВОЛОГОДСКИЕ ГУБЕРНСКИЕ АРХИТЕКТОРЫ КОНЦА XVIII — НАЧАЛА XX ВЕКА  (руск.)
4. ↑  ДАВВ. — Ф. 496. — Воп. 1. — Спр. 12224. — Л. 17.
5. ↑  ДАВВ. — Ф. 475. — Воп. 1. — Спр. 1. — Л. 15.
6. ↑  ДАВВ. — Ф. 475. — Воп. 2. — Спр. 2. — Л. 5.
7. ↑  Неделя строителя. — 1895. — № 2. — С. 7.
8. ↑  Церковь Иконы Божией Матери Казанская в Никольске  (руск.)

Спасылкі
--------

|  |  |
| --- | --- |
| commons: | Фёдар Юльевіч фон Фрыдэ на Вікісховішчы |

* Алексей Леонидович Минаев. ВОЛОГОДСКИЕ ГУБЕРНСКИЕ АРХИТЕКТОРЫ КОНЦА XVIII — НАЧАЛА XX ВЕКА  (руск.)